DA Den Europæiske Unions Tidende C 328/51

Sag anlagt den 14. oktober 2010 — Iberdrola mod Kommissionen

(Sag T-486/10)

()

2010/C 328/80

Processprog: spansk

Parter

Sagsøger: Iberdrola, SA (Bilbao, Spanien) (ved advokaterne J. Ruiz Calzado og E. Barbier de la Serre)

Sagsøgt: Europa-Kommissionen

Sagsøgerens påstande

— Beslutningen annulleres.

— Europa-Kommissionen tilpligtes at betale sagens omkostninger.

Søgsmålsgrunde og væsentligste argumenter

Den beslutning, der anfægtes i denne sag, er den samme som i sag T-484/10, Gas Natural Fenosa SDG imod Kommissionen, og sag T-490/10, Endesa imod Kommissionen.

Ifølge sagsøgeren har Kommissionen begået en række retlige fejl og åbenbare fejlskøn ved, efter at have foretaget en foreløbig undersøgelse ifølge bestemmelsen i artikel 4, stk. 3, i Rådets forordning (EF) nr. 659/1999 (1), at komme frem til, at den kompensation for offentlig servicevirksomhed, som er offentliggjort af Kongeriget Spanien, er i overensstemmelse med EU-reglerne om statsstøtte. Sagsøgeren har fremsat fem annullationsanbringender.

Med det første annullationsanbringende gør sagsøgeren gældende, at Kommissionen har undladt at indlede den formelle undersøgelsesprocedure efter artikel 4, stk. 4, i Rådets forordning(EF) nr. 659/1999 på trods af alvorlig tvivl om, hvorvidt den anmeldte støtte er forenelig med det indre marked. Derfor hævder sagsøgeren, at Kommissionen åbenlyst har tilsidesat artikel 108, stk. 2, TEUF, og artikel 4, stk. 4, i Rådets forordning(EF) nr. 659/1999.

Med det andet annullationsanbringende, som er tostrenget, anfører sagsøgeren, for det første, at Kommissionen har anlagt urigtige retsopfattelser og fejlskøn ved at komme frem til, at den af Kongeriget Spanien anmeldte foranstaltning modsvarer behovet for kompensation for omkostningerne ved en tjenesteydelse af en økonomisk almen interesse, som er berettiget ud fra forsyningssikkerhedsgrunde, når der hverken eksisterer eller på kort sigt kan forudses problemer med forsyningssikkerheden i Spanien, og, for det andet, gør opmærksom på et åbenbart fejlskøn ved at komme frem til, at den af Kongeriget Spanien anmeldte foranstaltning er forenelig med det indre marked i henhold til artikel 106, stk. 2, TEUF, og med det tredje elektricitetsdirektiv.

Med det tredje annullationsanbringende argumenterer sagsøgeren for, at den af Kommissionen godkendte statsstøtte er i modsætning til de materielle og tidsmæssige rammer, der er fastsat i Rådets forordning (EF) nr. 1407/2002 (2) om statsstøtte til kulindustrien og i Rådets forslag til forordning vedrørende statsstøtte til lukning af ikke-konkurrencedygtige kulminer.

Med det fjerde annullationsanbringende gør sagsøgeren gældende, at Kommissionen har tilsidesat princippet om god forvaltningsskik, som forpligter den til omhyggeligt, indgående og upartisk at undersøge alle de i sagen relevante elementer, ved ikke at have fundet det formålstjenligt at indhente alle de nødvendige oplysninger for at være fuldt ud orienteret om samtlige fakta i sagen, før den traf sin beslutning og foretrak at godkende den anmeldte foranstaltning i den første fase.

Med det femte anbringende, som er trestrenget, gør sagsøgeren gældende, at Kommissionen har tilsidesat det retlige princip, som forhindrer Kommissionen i at erklære en statsstøtte, der tilsidesætter andre traktatbestemmelser, for forenelig med det indre marked, i særdeleshed ved at se bort fra, at foranstaltningen strider imod de bestemmelser, som anerkender princippet om varernes fri bevægelighed, de med direktiverne tilstræbte mål om et indre marked for elektricitet og målene om bæredygtighed i Den Europæiske Union.

(1) Rådets forordning (EF) nr. 659/1999 af 22.3.1999 om fastlæggelse af regler for anvendelsen af EF-traktatens artikel 93 (EUT L 83, s. 1).

(2) Rådets forordning (EF) nr. 1407/2002 af 23.7.2002 om statsstøtte til kulindustrien (EFT L 205, s. 1).